Sejren over Nordsjælland gav stigning på 38,7 procent.

AaBs sportslige succes kan ikke kun ses på Superligatabellen. Også på aktiemarkedet er der flotte resultater til de bolsjestribede. I kølvandet på holdets 4-2-sejr over FC Nordsjælland og FC Midtjyllands nederlag til Brøndby er aktien således steget med 38,7 procent, og hvis holdet formår at holde guldkursen, kan aktien sagtens vente at stige endnu mere. Selvom guldet endnu ikke er sikret, er AaB sikret minimum andenpladsen, og det betyder, at de skal ud og spille kvalifikation til Champions League, hvad der plejer at være ganske gode penge i. En AaB-aktie kan nu erhverves for 7,35 kroner, hvilket er 368,2 procent mere, end hvad aktien kostede for et år siden.